ΓΡΑΠΤΗ ΕΡΩΤΗΣΗ E-0636/99

υποβολή: Ria Oomen-Ruijten (PPE) προς την Επιτροπή

(16 Μαρτίου 1999)

Θέμα: Σήμανση της χώρας προέλευσης σε συσκευασίες νωπών οπωρολαχανικών

Στον Κανονισμό ΕΚ αριθ. 2200/96(1) της 28 Οκτωβρίου 1996 σχετικά με κοινή οργάνωση της αγοράς στον τομέα οπωρολαχανικών, προβλέπονται διατάξεις για ορισμένα οπωρολαχανικά. Στις διατάξεις αυτές ορίζεται ότι κάθε μονάδα συσκευασίας πρέπει να αποτελείται από ενιαία προϊότα, γεγονός το οποίο μεταξύ άλλων σημαίνει ότι τα προϊόντα πρέπει να έχουν την ίδια χώρα προέλευσης.

Ορισμένες επιχειρήσεις δημοπρασιών, υπό την επίδραση της αγοράς, αναγκάζονται όλο και συχνότερα να συνεργάζονται σε περιφερειακό και διασυνοριακό επίπεδο, γεγονός που σημαίνει ότι μερικές από αυτές τις εταιρίες καταλήγουν σε διεθνείς συγχωνεύσεις. Αυτό σημαίνει de facto ότι προϊόντα από διάφορες ευρωπαϊκές χώρες συγκεντρώνονται σε μία μόνον δημοπρασία. Εντούτοις, σύμφωνα με τις διατάξεις, οι επιμέρους ομάδες όμοιων προϊόντων πρέπει να διατηρούνται χωριστά,κατά την διαλογή, τη συσκευασία και τη σήμανση. Αυτό σημαίνει ότι το κόστος της επιχείρησης αυξάνεται σημαντικά όταν χωρίζονται τα όμοια προϊόντα παρά όταν δεν χωρίζονται.

Υπό ορισμένες προϋποθέσεις είναι ήδη δυνατόν μήλα διαφορετικής προέλευσης να συγκεντρώνονται σε μικρότερη συσκευασία.

Μπορεί να αναφέρει η Επιτροπή ποιός είναι ο συγκεκριμένος λόγος της διάταξης που καθορίζει ότι κάθε μονάδα συσκευασίας πρέπει να αποτελείται από ένα ενιαίο προϊόν, για ποιό λόγο αυτή η διάταξη, υπό ορισμένες προϋποθέσεις, δεν εφαρμόζεται στα μήλα και για ποιό λόγο η ελαστικοποίηση των κανόνων αφορά μόνο μικρές συσκευασίες και όχι τις χύδην πωλήσεις;

Προτίθεται η Επιτροπή να εκπονήσει πρόταση τροποποίησης των προαναφερθεισών διατάξεων η οποία να επιτρέπει κατ' αρχήν ανάμικτες μεγάλες και μικρές συσκευασίες για όλα τα είδη οπωρολαχανικών και δεύτερον να προβλέπει τη σήμανση "καταγωγής ΕΕ" ή παρόμοια ονομασία, όταν τα προϊόντα προέρχονται όλα από την ίδια περιφέρεια ή από την ΕΕ, και όταν δεν είναι δυνατόν να επισημαίνεται από ποιό κράτος μέλος/κράτη μέλη προέρχονται τα προϊόντα αυτά;

Απάντηση του κ. Fischler εξ ονόματος της Επιτροπής

(20 Απριλίου 1999)

Η προσφυγή σε σύστημα ταξινόμησης των προϊόντων στο πλαίσιο του κανονισμού (ΕΚ) 2200/96 του Συμβουλίου της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευτικών, ανταποκρίνεται σε πολλούς στόχους, μεταξύ των οποίων περιλαμβάνεται η διαμόρφωση ενός πλαισίου αναφοράς το οποίο να συμβάλλει στην εντιμότητα των συναλλαγών και στη διαφάνεια των αγορών και, κατά συνέπεια, στην βελτίωση της αποδοτικότητας του τομέα των οπωροκηπευτικών. Η καταγωγή των προϊόντων αποτελεί ένα από τα ουσιαστικά κριτήρια ταξινόμησης τους. Είναι γεγονός ότι οι συνθήκες παραγωγής ποικίλλουν ουσιαστικά σε συνάρτηση με τις γεωγραφικές ζώνες; οι διαφορές αυτές επηρεάζουν σημαντικά τα ουσιαστικά χαρακτηριστικά των εν λόγω προϊόντων. Επιπλέον, η ένδειξη της καταγωγής των οπωροκηπευτικών αποτελεί πληροφορία σημαντική για τον καταναλωτή; η πληροφορία αυτή είναι συχνά καθοριστική για την επιλογή του αγοραζόμενου προϊόντος. τσι εξηγείται για ποιόν λόγο η ομοιογένεια της γεωγραφικής καταγωγής των προϊόντων αποτελεί καθοριστικό στοιχείο των κανόνων εμπορίας για τα νωπά οπωροκηπευτικά, όπως επίσης και η ομοιογένεια από την άποψη της κατηγορίας, του διαμετρήματος και της ποικιλίας.

Υφίστανται παρεκκλίσεις, όχι μόνο για τα μήλα, αλλά επίσης και για τις μη καυτερές πιπεριές. Για τα προϊόντα αυτά υπάρχει, πράγματι, ζήτηση μικρού μεγέθους συσκευασιών που απευθύνονται στον τελικό καταναλωτή συμπεριλαμβάνοντας διαφορετικά προϊόντα, όπως: διαφορετικές ποικιλίες για τα μήλα, διαφορετικά χρώματα για τις μη καυτερές πιπεριές. Για πρακτικούς λόγους, η ομοιογένεια της καταγωγής δεν απαιτείται για αυτές τις μικρού μεγέθους συσκευασίες οι οποίες περιλαμβάνουν διαφορετικά προϊόντα.

Η Επιτροπή ενδιαφέρεται για το ότι οι πρόσφατες εξελίξεις ορισμένων αγορών, καθώς επίσης και των δομών εμπορίας, σε ορισμένα κράτη μέλη έχουν ως συνέπεια ότι, στο επίπεδο ορισμένων διαμεθοριακών περιφερειών, οι διατάξεις ομοιογένειας που προβλέπονται από τους κανόνες εμπορίας μπορεί να δημιουργούν προβλήματα. Το ζήτημα αυτό εξετάζεται επί του παρόντος από την ομάδα εθνικών εμπειρογνωμόνων η οποία επικουρεί την Επιτροπή επί θεμάτων τυποποίησης των νωπών οπωροκηπευτικών. Οι συζητήσεις ενδέχεται να καταλήξουν στην δυνατότητα συμπερίληψης, τόσο όσον αφορά την χύμα παρουσίαση όσο και τις συσκευασίες που προορίζονται για τους καταναλωτές, προϊόντων τα οποία κατάγονται από την ίδια, ευρύτερη, διαμεθοριακή, γεωγραφική περιοχή, από διαφορετικά όμως κράτη μέλη. Μία ένδειξη του τύπου "καταγωγή ΕΕ" δεν φαίνεται, εντούτοις, σκόπιμη, δεδομένου ότι δεν θα ήταν επαρκώς επακριβής και, επομένως, δεν θα ανταποκρινόταν στους στόχους της τυποποίησης των οπωροκηπευτικών, ούτε θα εξασφάλιζε την ορθή πληροφόρηση των καταναλωτών.

Εξάλλου, για τους προαναφερομένους λόγους, η Επιτροπή δεν έχει την πρόθεση να επιτρέψει την ανάμιξη, ούτε για τις μεγάλες ούτε για τις μικρές ποσότητες, διαφόρων ειδών ποικιλιών οπωροκηπευτικών.

(1) ΕΕ L 297 της 21.11.1996, σελ. 1.